SET ปิดบวก 6 จุด รับแรงซื้อกลุ่มพลังงาน-ปิโตรเคมี-แบงก์ คาดพรุ่งนี้ไซด์เวย์กรอบจำกัด
SET ปิดบวก 6 จุด รับแรงซื้อกลุ่มพลังงาน-ปิโตรเคมี หลังราคาน้ำมันพุ่ง และกลุ่มแบงก์ หนุน แนวโน้มพรุ่งนี้คาดแกว่ง sideway ขึ้นในกรอบจำกัด พร้อมให้แนวรับ 1,635 จุด แนวต้าน 1,650 จุด
18 ต.ค. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้บวกได้ตามคาด โดยได้รับแรงซื้อจากกลุ่มพลังงานและกลุ่มปิโตรเคมีเข้ามาหนุนตลาด ตอบรับราคากลุ่มสินค้า Commodity โดยเฉพาะราคาน้ำมันปรับขึ้น รวมทั้งกลุ่มแบงก์ประคองตลาดไว้ได้ แม้ว่าจะมีแรงขายกลุ่ม Reopening ย่อตัวลงหลังจากปรับขึ้นไปก่อนหน้านี้ ส่วนกลุ่มอิเล็กทรอนิกส์บ่ายย่อตัวลงขจากที่ช่วงเช้าปรับตัวขึ้น ยกเว้น HANA ที่มีปัจจัยเฉพาะตัวรองรับ
ทั้งนี้ตลาดหุ้นไทยแกว่งตัวขึ้นแข็งแรงกว่าตลาดอื่นในภูมิภาคที่เคลื่อนไหวในแดนลบหลังผิดหวังตัวเลขอัตราการขยายตัวทางเศรษฐกิจ (GDP) ไตรมาส 3/64 ของจีนที่ออกมาต่ำกว่าคาด
สำหรับแนวโน้มตลาดในวันพรุ่งนี้ นายวีระวัฒน์ กล่าวว่า ตลาดฯ น่าจะยังแกว่ง sideway ขึ้นในกรอบจำกัด ลุ้นผ่าน 1,650 จุดแต่คงยาก พร้อมให้แนวรับที่ 1,635 จุด แนวต้าน 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
KBANK มูลค่าการซื้อขาย 4,881.47 ล้านบาท ปิดที่ 145.00 บาท เพิ่มขึ้น 2.50 บาท
PTTGC มูลค่าการซื้อขาย 2,337.57 ล้านบาท ปิดที่ 66.75 บาท เพิ่มขึ้น 2.00 บาท
DELTA มูลค่าการซื้อขาย 2,118.56 ล้านบาท ปิดที่ 454.00 บาท เพิ่มขึ้น 2.00 บาท
HANA มูลค่าการซื้อขาย 1,936.57 ล้านบาท ปิดที่ 77.75 บาท เพิ่มขึ้น 5.00 บาท
BANPU มูลค่าการซื้อขาย 1,835.47 ล้านบาท ปิดที่ 13.00 บาท ลดลง 0.10 บาท
 
 